BOSE หูฟังจากวิศวกร MIT
“ผมซื้อเครื่องเล่นสเตอริโอสุดแพงมา เปิดฟังได้ไม่เกิน 5 นาที ผมต้องปิดมันละ เพราะเสียงมันห่วยแตกสิ้นดี”   ประโยคถูกพูดโดยคุณ Amar Bose ในวันที่เขาตัดสินใจซื้อเครื่องเสียงสุดแพง เพราะคิดว่าของราคาแพง จะมีคุณภาพดี..  จากความผิดหวังวันนั้น ทำให้คุณ Bose ตัดสินใจก่อตั้งบริษัท Bose Corporation ซึ่งภายหลังกลายมาเป็นแบรนด์เครื่องเสียงที่ทั่วโลกยอมรับ  ประวัติผู้ขับเคลื่อนเครื่องเล่นดนตรี Acoustic ระดับโลกเป็นอย่างไร ลงทุนแมนจะเล่าให้ฟัง
22 ส.ค. 2561

BOSE หูฟังจากวิศวกร MIT / โดย ลงทุนแมน
“ผมซื้อเครื่องเล่นสเตอริโอสุดแพงมา เปิดฟังได้ไม่เกิน 5 นาที ผมต้องปิดมันละ เพราะเสียงมันห่วยแตกสิ้นดี”
ประโยคนี้ถูกพูดโดยคุณ Amar Bose ในวันที่เขาตัดสินใจซื้อเครื่องเสียงสุดแพง เพราะคิดว่าของราคาแพง จะมีคุณภาพดี..
จากความผิดหวังวันนั้น ทำให้คุณ Bose ตัดสินใจก่อตั้งบริษัท Bose Corporation ซึ่งภายหลังกลายมาเป็นแบรนด์เครื่องเสียงที่ทั่วโลกยอมรับ
ประวัติผู้ขับเคลื่อนเครื่องเล่นดนตรี Acoustic ระดับโลกเป็นอย่างไร
ลงทุนแมนจะเล่าให้ฟัง
คุณ Amar Bose เกิดในครอบครัวที่คุณพ่อเป็นนักต่อสู้เพื่อเสรีภาพชาวอินเดีย และคุณแม่มีเชื้อสายฝรั่งเศส เยอรมัน
ครอบครัว Bose ย้ายถิ่นฐานมาอาศัยอยู่ในรัฐเพนซิลเวเนีย ประเทศสหรัฐอเมริกา และที่นี่เองคุณ Amar Bose ได้เริ่มต้นการศึกษาที่ Abington Senior High School
คุณ Bose แสดงความโดดเด่นของตัวเองตั้งแต่วัยเรียน ทั้งในด้านวิชาการและดนตรี
เขาเริ่มแยกชิ้นส่วนอุปกรณ์อิเล็กทรอนิกส์ เช่น วิทยุ และโทรทัศน์ออกมาศึกษา โดยที่เขาจะแยกชิ้นส่วนมาศึกษา และประกอบมันใหม่ รวมไปถึงฝึกการสีไวโอลินอีกด้วย..
เหตุผลที่ต้องแกะออกมาดู เพราะคุณ Bose เป็นคนชื่นชอบดนตรีเป็นอย่างมากจึงอยากจะรู้ว่าชิ้นส่วนที่ให้เสียงในวิทยุทำงานอย่างไร?
แต่ตอนนั้นเป็นช่วงเดียวกับสงครามโลกครั้งที่ 2..
หลายธุรกิจต้องปิดตัวลงเนื่องจากภัยสงครามและเศรษฐกิจชะลอตัวอย่างหนัก
ธุรกิจนำเข้าใยมะพร้าวของครอบครัวคุณ Bose เป็นหนึ่งในนั้น
ถ้าเป็นเราตอนนั้น เราจะทำอย่างไร?
..แทนที่คุณ Bose จะรู้สึกท้อแท้ แต่เรื่องนี้กลับเป็นจุดเริ่มต้นเรื่องราวทั้งหมดของ Bose..
คุณ Bose เริ่มเสนอไอเดียกับคุณพ่อว่า เราสามารถเปิดบริษัทซ่อมอุปกรณ์อิเล็กทรอนิกส์ โดยใช้เวลาหลังเลิกเรียนในการนำวิทยุ หรือทีวีที่พังของลูกค้ามาซ่อม..
ใครจะคิดว่า สองมือของเด็กน้อยคนนั้นจะสร้างรายได้จนสามารถค้ำจุนครอบครัว โดยให้คำมั่นสัญญากับพ่อของตัวเองว่า
“ถ้าเกรดที่โรงเรียนผมดี ผมจะแกล้งป่วย 1 วันต่อสัปดาห์เพื่อมาช่วยซ่อมวิทยุนะครับ”
คุณพ่อของคุณ Bose มองเห็นพรสวรรค์ในตัวลูกชาย เขาจึงตั้งเป้าหมายว่า
“เราจะส่งลูกของเราไปเรียนในสถาบันที่ดีที่สุดเท่าที่จะเป็นไปได้”
เรื่องนี้ส่งผลให้ คุณพ่อของ Bose กู้เงินจำนวน 330,000 บาท
เพื่อเป็นค่าเล่าเรียนสำหรับลูกชายในการเข้าเรียนที่ Massachusetts Institute of Technology (MIT)
เป้าหมายแรกคุณ Bose ในวัย 18 ปี คือ เขาจะเรียนในระดับปริญญาตรีเท่านั้น
อย่างไรก็ตาม 9 ปีหลังจากนั้น เขาศึกษาจนจบปริญญาเอกสาขาวิชาวิศวกรรมไฟฟ้า
..เขารับปริญญาเอกที่ MIT ตอนอายุ 27 ปี..
หลังจากนั้นคุณ Bose เริ่มทำงานเป็นผู้ช่วยศาสตราจารย์ และเริ่มมองหาสิ่งที่ตัวเองชื่นชอบในวัยเด็ก นั่นคือ เครื่องเล่นระบบเสียงสเตอริโอนั่นเอง
ด้วยความเป็นคนที่หลงใหลในเสียงดนตรีแนวคลาสสิกตั้งแต่เด็ก คุณ Bose จึงมองหาเครื่องเล่นเสียงสเตอริโอที่แพงที่สุดในตอนนั้น เพราะคิดว่า ของที่แพงจะต้องดี..
แต่เรื่องนี้กลับทำให้คุณ Bose ผิดหวัง
เครื่องเสียงระบบสเตอริโอราคาแพงที่คุณ Bose ซื้อมามีเสียงที่ทุ้มต่ำมาก และเสียงผิดเพี้ยนไปจากดนตรีต้นฉบับพอสมควร เรื่องนี้จึงทำให้เขาผิดหวัง
คุณ Bose เปลี่ยนความผิดหวังครั้งนี้เป็นตัวแปรตัวหนึ่งในสมการ
สมการนี้ชื่อว่าบริษัท Bose Corporation ที่มีเป้าหมายคือ การผลิตเครื่องเสียงที่ดี และมีคุณภาพ
ช่วงแรก คุณ Bose มีงานประจำ โดยทำงานเป็นอาจารย์ที่ MIT ตามสัญญานักเรียนทุนของรัฐบาล ดังนั้นบริษัท Bose Corporation จะเริ่มต้นทำงานในช่วงดึกของทุกวัน..
ตัวแปรตัวที่สองใน Bose Corporation คือ หูของคน..
สมัยก่อน คุณ Bose เชื่อว่ายังมีอีกหลายสิ่งที่ขาดไปในลำโพงยุคนั้น ทำให้เสียงเพลงที่ดังออกมาจากลำโพงผิดเพี้ยนไปจากดนตรีสดมาก
คุณ Bose นำตนเองไปนั่งในฮอลล์แสดงดนตรีกว่า 100 แห่งเพื่อศึกษาการรับรู้เสียงของหูมนุษย์ และนำข้อมูลไปวิเคราะห์เพื่อออกแบบลำโพงที่ดีที่สุดที่เขาคิดไว้..
สิ่งประดิษฐ์ของ Bose ได้รับความนิยมอย่างรวดเร็ว และกลายมาเป็นผลิตภัณฑ์ที่ถูกนำออกไปขายทั่วโลก
ปัจจุบัน Bose Corporation มีอายุ 55 ปี มีพนักงานกว่า 10,000 คน และในปี 2017 บริษัทมีรายได้ 126,388 ล้านบาท
เรื่องนี้เราได้ข้อคิดอะไร?
ความรู้สึกผิดหวังเป็นเรื่องธรรมชาติ
อย่างคุณ Bose ที่ผิดหวังกับลำโพงราคาแพงแต่ไม่มีคุณภาพ
และเป็นเพียงไม่กี่คน ที่คิดจะเปลี่ยนแปลงความผิดหวังนั้นให้เป็นโอกาส
คุณ Bose ได้เปลี่ยนความผิดหวังของตัวเองเป็นอาณาจักร Bose Corporation เมื่อ 55 ปีที่แล้วในรั้วมหาวิทยาลัย
หากวันนี้เราผิดหวังในอะไรบางอย่าง เราอาจลองเปลี่ยนความผิดหวังเป็นแรงผลักดันให้เราก้าวต่อ ไม่แน่ว่าเราอาจจะสำเร็จเหมือนคุณ Bose ก็เป็นได้..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
[9168].